Januarie | 2008 | Sonkind
Ligdag berg op.
Posted on Januarie 31, 2008 by Taylor
Ek het gisteraand besluit mens kan nie net swem en eet en sit en niks doen nie. Ek gaan vroeg opstaan en berg uit loop. Klim kan mens dit nie eintlik noem nie, want daar is 'n mooi uitgetrapte paadjie tot bo.
Toe stel ek gisteraand my selfoon se wekker vir 5 uur, maar toe hy vanoggend sy deuntjie begin speel, wil ek hom by die venster uitgooi en ek dink by myself: "Is jy nou waansinnig om so vroeg te wil opstaan terwyl jy met verlof is!?"
Ek draai eers om en besluit te hel met die berg, ek gaan verder slaap. maar toe begin die berg my roep. En hy roep nogals met die stem van my gewete, wat vir my vertel hoe bly sal ek wees as ek nou opstaan en berg op loop – dink net aan die uitsig en die goeie oefening. Hoe meer ek die stem probeer doodslaap, hoe harder praat hy. Toe sleep ek myself maar uit, hier teen kwart oor vyf, druk my gesig in die koue water en trek klere en stapskoene aan en sluip uit, want die Liefie slaap die slaap van die regverdiges.
Die eerste ent pad was ek nogals skrikkerig, want dis nog so skemerdonker, maar ek besluit ek sal nie vandag aan misdaad dink nie. Ek gaan met goeie geloof die pad berg op loop. Halfpad op gaan staan ek vir die eerste keer mooi stil en kyk terug en dis toe dat ek weet dit was die moeite werd om myself so te martel. Die son was besig om op te kom!
'n Foto kan nie regtig die prag van die sonsopkoms weergee nie, maar ek probeer maar:
Dit het my nog so 'n halfuur se loop gekos tot by die boonste uitkykpunt:
en dit was die stywe stap deur en deur werd!
Ek was so half agt se kant terug by die rondawel en toe slaap party mense nog so dat ek lus was en gooi hulle nat, maar nou ja!
Verder is dit nou net rustig wees, tot so 12 uur, wanneer die Supertube weer oopmaak! Sal kyk of ek iemand kan kry om 'n foto te neem terwyl ek daar afblits, maar ek dink ek is te vinnig vir die kamera! 😆
Posted on Januarie 28, 2008 by Taylor
Hier's 'n lekker oue om te wys hoe ek voel – footloose en met verlof!
Moreaand hierdie tyd is ek tussen die berge, in die warmbaddens – eat your heart out!
Filed under: Musiek |	11 Comments »
Filed under: Uit die hart |	9 Comments »
Posted on Januarie 24, 2008 by Taylor
'n "Urban Legend" is 'n kort storie wat oor en oor vertel word en voorgehou word as die waarheid. Daar is egter gewoonlik geen of baie min waarheid daaraan verbonde, en daar kan ook nêrens bewyse gevind word of dit wel waar is of nie. Of ons dit nou besef of nie, ons het al almal op een of ander stadium 'n "urban legend" gehoor, gewoonlik as iets wat gebeur het met 'n vriend van 'n vriend se vriend.
Ironies genoeg is daar egter "urban legends" wat wel waar is, al klink dit nie so nie.
Hier is 'n klompie: –
Honde kan opgooi net wanneer hulle wil, hulle eet nie gras om hulself naar te maak nie.
Charlie Chaplin het een keer 'n Charlie Chaplin 'look-alike' kompetisie verloor.
Charlie Chaplin se oorskot is gesteel en 'n losprys is daarvoor gevra.
Geen Amerikaanse wetstoepassings agentskap het al ooit regtig 'n werklike "snuff" fliek gevind nie.
Disney World se parke is vol geheime tonnels en kameras en afluister apparate.
Wetenskapfiksie skrywer Harlan Ellison is summier in die pad gesteek op sy eerste werksdag by Disney Studios omdat hy grappe gemaak het daaroor en voorgestel het dat 'n pornografiese Disney fliek vervaardig moet word.
Disneyland se klere en gedragskode het op 'n tyd mans met lang hare verbied in die park.
Disney het 'n animasiefilm vervaardig met die naam van "The Story of Menstruation."
In 1989 het 'n dwelmkundige in Miami, Dr. William Hearn, 135 doller note by banke in 12 verskillende stede gekry. 131 van die note het tekens van kokaien getoon by nadere ondersoek.
Die dwelm Premarin word gemaak van die urine van 'n swanger perd.
Sommige dierebeskermingsverenigings in Amerika, laat nie toe dat katte in die tydperk rondom Halloween aangeneem word nie, uit vrees dat die katte gebruik sal word vir satanistiese rituele.
In 'n gevegseenheid word die nuutste soldaat, met die laagste rang, aangesê om die landmyn opsporingstoestel te gebruik, want as hy opgeblaas word, dan het die eenheid nie 'n ervare soldaat verloor nie.
'n Soldaat kan voor die militêre hof gedaag word op 'n aanklag van nalatigheid en beskadiging van staatseiendom as hy kwaai sonbrand opgedoen het of 'n geslagssiekte opgetel het. (beslis nie in Suid-Afrika nie!)
Die Pepsi klingel "Come alive with the Pepsi generation" is in Taiwan vertaal as volg "Pepsi will bring your ancestors back from the dead."
Twee van die 'Marlboro Men' is dood aan longkanker.
Bausch & Lomb bemark dieselfde soort sagte kontaklense onder verskillende handelsname, teen verskillende pryse en met 'n verskillende aanbevole dra-leeftyd.
Starbucks het kiste water aan nooddienste verkoop teen 130 doller elk gedurende die World Trade Centre tragedie.
Op 'n Britse trein het 'n paartjie eers orale seks gehad, toe oorgegaan tot die seksdaad self en toe 'n sigaret aangesteek en gerook. Die sekuriteit het alle klagtes ignoreer totdat die paartjie begin rook het en hulle toe daaroor aangespreek!
Filed under: Sommer net |	6 Comments »
Filed under: Sommer net |	12 Comments »
Waar is die Steve-wa?
Posted on Januarie 21, 2008 by Taylor
In hierdie ou landjie waar ons dan nou almal deesdae die demokratiese reg het om ons sê ongekwalifiseerd te sê, wil ek gou asseblief vir die Steve-wa vra om stil te hou as hy hier verbykom – ek wil ook gou opklim en my sê sê.
Maar voor ek my sê sê, lees mooi – EK IS AAN NIEMAND SE KANT NIE. EK DINK NIE STEVE WAS REG NIE, EK DINK NIE JANINE WAS REG NIE.
Ek lees of koop nie Rapport nie, maar het uit nuuskierigheid die aanlyn berig gaan lees. Hel, ek kan nie die enigste oningeligte in die dorp wees nie. En toe gaan lees ek ook die comments op SSSB nadat die Rapport-Janine-bom ontplof het.
Party wil hom stenig, ander wil hom vergewe, ander wil stilbly en hoop alles waai net oor. Ander kry Natasha jammer. Ander wil Janine weg verwens.
Wat is Steve? Wat is Janine? Wat is Natasha? Hulle is almal net mense. Doodgewone mense wat foute maak, net soos elke ou in die straat. Maar omdat hulle bekendes is, word hulle lewe, hulle sondes, hulle hartseer ge"splash" op die voorblaaie van die koerante – die gewone dagblaaie en die sensasiebeluste Sondagkoerante.
Hierso wolwe, hier is hulle, vreet hulle op!
Ons sit met ernstige kragprobleme in ons land. Ons sit met 'n misdaadsyfer wat jou asem wegslaan. Ons sit met kinderprostitusie, kindermishandeling, werkloosheid. Ek plaas 'n beroep in die kommentaar op SSSB om die mense wat die nuwe kantoor in Kaapstad vir vermiste kinders se ouers en ook kinders wat teruggevind is, te help. Bydraes van enige aard om die plek te help inrig sodat dit nie 'n koue en onpersoonlike plek is vir daardie mense wat reeds deur hel gegaan het nie.
Wat is die reaksie? Niks, Zilch, Nada, Fokol! Nee, almal stoom net voort oor Steve en sy Sondes. Klink soos 'n destydse Springbokradio middagstorie.
Het ons so blasé geword teenoor die dinge in die lewe wat REGTIG saak maak? Is ons hierdie mense wat by 'n ongeluk langs die pad stop en naderloop en staar en staar omdat ons hierdie perverse neiging in ons het om ander se pyn en hartseer te aanskou? Omdat ons ons "deep down" verlekker in 'n ander se sonde, se hartseer, se lewe wat in sy gesig ontplof? Omdat ons bly is dis nie ons wat daar in die pad lê en bloei nie?
Steve se lewe het ontplof. Sy huwelik gaan heelwaarskynlik in die slag bly. Twee onskuldige kinders gaan moontlik nog 'n statistiek van die egskeidingshof word. Nog werk vir ons gesinsadvokate.
Steve is 'n grootmens – hy het geweet wat hy doen. Janine is 'n grootmens – ook sy het geweet wat sy doen. Ek glo vir geen oomblik dat Steve haar in die aborsie ingeboelie het nie. Gee die duiwel wat hom toekom. Hy het slegs, volgens haar, vir haar gesê sy sal die kind alleen moet grootmaak, maar die finale besluit is hare. Sy het gekies.
Ook Natasha is 'n grootmens. Natuurlik is die hele debakel 'n seer wat sy sal moet verwerk. Maar ek glo ook sy is 'n sterk vrou. Ek glo nie sy sal ineenstort sonder Steve nie, sou dit ooit tot daardie punt kom. So, moenie haar beledig deur haar te onderskat en haar hierdie bejammerenswaardige figuur te maak nie. Was ek in haar skoene, sou ek nie bejammer wou word nie. Dit sou vir my nog meer vernederend gewees het. Gee haar empatie, nie simpatie nie. Daar is nogal 'n wêreld se verskil tussen die twee.
Die waarheid is waarskynlik iewers in die middel van Steve en Janine se onderskeidelike weergawes. Maar dit is vir daardie drie mense om dit uit te werk. As jy 'n "fan" is van Steve se musiek, behoort jy nie nou op te hou om na sy musiek te luister nie. Hy sing nie nou skielik anders nie. Alhoewel, Waarmaker is vir my een van sy swakste albums tot dusver. Maar dit het ek reeds verklaar lank voor die poeding die waaier getref het. Sê nie veel vir Janine as inspirasie nie 😉
Volgende week is dit dalk weer Dozi wat dronk bestuur wat die voorblaaie tref, of Jan Blohm wat van die waterkar afgeval het. Die hoogste bome vang die meeste wind.
Die koerante gaan lankal ander voorblad stories en Jerry Springer sagas uitbasuin het, dan gaan Steve en sy gesin en Janine ook, nog steeds die naskok van die bom beleef.
Los die mense nou uit, dat hulle in vrede die skerwe van hul lewens kan optel en kyk of daar enigsins iets te redde is uit die asblik wat die pers en die bewonderaars van hulle lewens gemaak het. Ja, hulle het daartoe bygedra, maar ek en jy en julle almal daarbuite, doen elke dag sonde. Ons maak elke dag foute. Ons is net gelukkig dat elke fout, elke oortreding, nie aan die groot klok opgehang word en op die dorpsmeent uitgestal word vir Tom, Dick en Harry om 'n oordeel daaroor uit te spreek nie. Of ons te stenig nie.
Ek hou nie van wat Steve gedoen het nie, maar ek het nooit gedink dat hy nie net 'n gewone mens is met voete van klei nie. Verder het ek nie al die feite oor sy en Natasha en Janine se lewens nie, so ek weerhou my oordeel. As jy hom wil boikot en nie meer sy musiek koop of luister nie, of nie meer SSSB wil lees nie, doen dit. Maar doen dit in stilte. Hy sal wel die verlies voel.